નાનપણથી જ કમ્પિંગ અને ટ્રેકિંગનું મને આકર્ષણ ખરું, પણ એવી તકના બારણે ટકોરા પડતાં સુધીમાં ઘણો જ સમય પસાર ગયેલો. જીવનમાં પરિવર્તનો આવતાં રહ્યાં અને પ્રાથમિકતાઓ પણ બદલાતી રહી. આ બધાંમાં ટ્રેકિંગમાં જવાનો મારો શોખ અને સ્વપ્ન હૈયાના કોઈક ખૂણે ઢબૂરાઈને પડ્યાં હતાં, જેનો મને ખ્યાલ પણ નહોતો આવ્યો. અચાનક જ વર્ષો-જૂનું સપનું સાકાર થવાની તક, હિમાલયના ટ્રેકિંગમાં જોડાવાની તક સામે આવીને જ્યારે ઊભી રહી ત્યારે બે ઘડી માટે તો હું અવાચક બની ગઈ અને મારા શરીરમાં એક અજાણ્યા રોમાંચની કંપારી છૂટી ગઈ.